1) לאחרונה מחקה פוסטים ביקורתיים עליה ועל יחצנה בישראל זמיר דחב”ש. למחרת הדיווחים על המחיקה נמסר לי מהחברה כי “אנו כרגע בודקים מדוע הפוסטים המדוברים נעלמו וחזרו”. פניתי שוב לחברה, לברר אם כבר יש תשובה. שבוע וחצי אחרי המחיקה, החברה מסרה לי שטרם גילתה מדוע נמחקו הפוסטים. אמשיך לעקוב.
2) פייסבוק חסמה, ולא בפעם הראשונה, את טלי קורל ומחקה פוסטים מדף הפייסבוק שלה, When He Pays, שמתעד ביקורות שזנאים מפרסמים על שירותי זנות בפורום ייעודי לנושא. פייסבוק התנצלה על הטעות בתגובה לפרסום ב”הארץ” (ארכיב): “פייסבוק היתה בקשר ישיר עם האשה, בנוגע לפוסט שהוסר בטעות, ואנחנו לא מוסרים פרטים של חשבונות”.
3) פייסבוק חסמה ביום שני אפשרות לשתף כתבה ממגזין קנאביס של אורן לייבוביץ’. הכתבה עוסקת בסכומים שצה”ל משקיע במלחמה נגד שימוש בסמים קלים, אשר נחשפו בזכות בקשת חופש מידע. פייסבוק לא הגיבה לשאלתי בנושא. ב-2014 סגרה פייסבוק את דף הפייסבוק של מגזין קנאביס וחסמה את מפעיליו, ואחר כך החזירה את המצב לקדמותו וטענה שמדובר היה בטעות.